Aaja Chemnitz (IA), 2022-09-08:
Mange tak.
Folketingets Grønlandsudvalg var for nylig i Tasiilaq, Kuummiut og Nuuk, og her var det godt at se, at meget af det, som Folketingets Grønlandsudvalg og Inuit Ataqatigiit har kæmpet for, lokalt har skabt forbedringer.
Der er et historisk højt antal kommunefogeder ude i bygderne.
Der har aldrig nogen sinde været så mange politiøjne og -ører i stort set alle bygder rundtomkring i Grønland.
Det er kun 3-4 bygder, der mangler en kommunefoged, og det skyldes bl.a. den rekrutteringsindsats, som IA har insisteret på.
Fremover er vi dog også nødt til at se på kommunefogedernes arbejds- og lønvilkår.
Folketingets Grønlandsudvalgs besøg hos politiet viste også, at der er sat rigtig mange initiativer i gang, og det er faktisk i så stort omfang, at politiet sagde, at de også har behov for ro til at indføre de mange initiativer, der er fundet penge til.
Det er bl.a. til bekæmpelse af seksuelle overgreb mod børn, voldtægt og anden personfarlig kriminalitet, som vi har høje tal for i Grønland.
En tredje ting, det er vigtigt at tage med sig fra udvalgsrejsen, er, at der ikke længere er problemer med at ansætte og fastholde anstaltsbetjente, da IA sammen med Siumut har fået afsat penge til et yderst tiltrængt lønløft for både politi- og anstaltsbetjente.
Men når det kommer til lønningerne for politibetjentene, er vi ikke helt i mål.
Det er vigtigt, at vi sikrer, at der er lige løn for lige indsats, og at vi følger tingene til dørs.
I denne valgperiode er der ligesom i den forrige valgperiode igangsat initiativer for omkring 3 mia. kr. over en 4-årig periode, og det er ud over det årlige bloktilskud, der afsættes af Danmark.
Det er rigtig positivt.
Der er altså sket mere end en tidobling af de ressourcer, vi får.
Det synes jeg også er vigtigt at fremhæve i dag.
Vi har også brug for kloge hoveder i Grønland.
Vi har også brug for, at de får en god start på deres studieliv, når de skal flytte fra Grønland til Danmark, altså næsten 4.000 km væk hjemmefra.
Studenterforeningen Avalak har igennem længere tid haft én prioritering, og det er, at der er kollegieværelser til de førsteårsstuderende, som kommer til København.
For når vi kigger på de grønlandske studerende – og der er hvert år rigtig mange, der starter rundtomkring i landet, både i Aarhus, Odense og Aalborg – ser vi, at vi altså har en særlig udfordring i København i forhold til at huse vores førsteårsstuderende.
Det mindsker frafaldet, og det skaber en tryg base, så man kommer godt i gang med sine studier, typisk på universitetet.
Og er der noget, vi har brug for i Grønland, er det kloge hoveder – unge mennesker, der færdiggør deres uddannelse og har lyst til at vende hjem til Grønland.
De er i den grad med til at bygge det grønlandske samfund op.
Vores grønlandske kollegaer i Siumut har fået afsat nogle penge til en undersøgelse, hvor der skal ses på mulighederne for at få en studiebolig og ses på, hvad det er for nogle hindringer, der er, og det er rigtig godt, at der kommer den her undersøgelse.
Men vi ved også, at der er brug for andet end en undersøgelse.
Der er nemlig brug for tag over hovedet, så vi vil rigtig gerne, også gerne sammen med Siumut, se på, om vi kan gå videre, og om der er mulighed for, at vi kan få etableret et grønlandsk kollegie for førsteårsstuderende fra Grønland.
Sammen med Sambandspartiet indgik vi sidste år en aftale om, at der blev afsat penge til, at danske unge og grønlandske og færøske unge kan lære noget mere om hinanden.
De penge blev afsat til Dansk Ungdoms Fællesråd, DUF, og vi vil egentlig gerne se på, om vi kan arbejde videre med den her idé, for der er ingen tvivl om, at særlig de unge har brug for at vide noget mere om hinanden, og der er sådan set også et ønske hos de unge om at vide noget mere.
Projektet har kickoff her inden længe, og vi vil gerne se på, om vi kan forlænge det samarbejde, der er mellem de unge i rigsfællesskabet.